Diari Oficial de la Generalitat Valenciana


Sumari del DOGV 6806, del 28-06-2012 (2012/6373)

ORDE 31/2012, de 22 de juny, de la Conselleria d'Educació, Formació i Ocupació, per la qual es regulen les bases de la convocatòria d'ajudes per a l'adquisició de llibres de text i de material didàctic i informàtic, de l'alumnat d'Educació Primària, Educació Secundària Obligatòria i d'unitats d'educació especial, escolaritzat en un centre públic o en un centre privat concertat i les bases per a determinar la dotació econòmica dels centres d'educació especial públics de titularitat de les corporacions locals i privats concertats i centres d'acció educativa singular privats concertats per a l'adquisició dels dits materials, en la Comunitat Valenciana per al curs 2012-2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6806

Data del DOGV
:   28-06-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6373


Data del document
:   22-06-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 31/2012, de 22 de juny, de la Conselleria d'Educació, Formació i Ocupació, per la qual es regulen les bases de la convocatòria d'ajudes per a l'adquisició de llibres de text i de material didàctic i informàtic, de l'alumnat d'Educació Primària, Educació Secundària Obligatòria i d'unitats d'educació especial, escolaritzat en un centre públic o en un centre privat concertat i les bases per a determinar la dotació econòmica dels centres d'educació especial públics de titularitat de les corporacions locals i privats concertats i centres d'acció educativa singular privats concertats per a l'adquisició dels dits materials, en la Comunitat Valenciana per al curs 2012-2013. [2012/6373]
La Llei Orgànica 2/2006, de 3 de maig, d'Educació (BOE núm. 106, de 4 de maig), en el seu títol preliminar, capítol I, establix els principis i fins de l'educació, d'acord amb els valors de la Constitució i inspirats en els principis de qualitat de l'educació per a tot l'alumnat, independentment de les seues condicions i circumstàncies, en l'equitat, que garantisca la igualtat d'oportunitats i en la no-discriminació per raons personals, culturals, econòmiques i socials.
En el capítol II del títol II de la llei orgànica mencionada, es regulen les bases per a fer efectiva la igualtat en l'exercici del dret a l'educació. Amb la finalitat d'aconseguir este objectiu, les administracions públiques desenrotllaran accions de caràcter compensatori en relació amb les persones, grups i àmbits territorials que es troben en situacions desfavorables, i proveiran els recursos econòmics i els suports necessaris per a això.
Per a garantir la igualtat de totes les persones en l'exercici del dret a l'educació, amb independència del seu lloc de residència, l'Administració pública preveu un sistema de beques i ajudes a l'estudi amb càrrec als Pressupostos Generals de l'Estat, la regulació del qual, amb caràcter bàsic, la du a terme el Govern.
La Generalitat de la Comunitat Valenciana, amb independència de les beques i ajudes a l'estudi convocades pel Ministeri d'Educació, Cultura i Esport, des de fa anys, ha concedit ajudes per a l'adquisició de llibres de text per a l'alumnat de l'ensenyança bàsica amb càrrec als seus propis pressupostos, i ha arribat a universalitzar l'ajuda a través del sistema del bonollibre per a tots els alumnes d'Educació Primària, sense tindre en compte altres situacions que la matrícula de l'alumne en un centre.
L'esforç econòmic que este sistema comporta obliga a prioritzar les necessitats de la societat i atendre, en primer lloc, els ciutadans que es troben en pitjor situació econòmica.
Els principis constitucionals d'igualtat, de progrés social, de distribució equitativa de les rendes personals i de capacitat econòmica obliguen els poders públics a assignar equitativament els recursos públics.
En esta línia constitucional, la Conselleria d'Educació, Formació i Ocupació convoca, per al curs 2012-2013, ajudes econòmiques per a l'adquisició de llibres de text i de material didàctic i informàtic, de l'alumnat d'Educació Primària, Educació Secundària Obligatòria i d'unitats d'educació especial, escolaritzat en un centre públic o en un centre privat concertat a la Comunitat Valenciana que complisca determinats requisits socioeconòmics que es concreten en les bases d'esta convocatòria.
La present orde s'até al que establix la Llei 38/2003, General de Subvencions, de 17 de novembre (BOE núm. 276, de 18 de novembre), el Reial Decret 887/2006, de 21 de juliol, pel qual s'aprova el seu reglament (BOE núm. 176, de 25 de juliol), i també al Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana (DOGV núm. 1588, de 17 de juliol).
En virtut de les atribucions que em conferix l'article 47.3 del text refós de la Llei d'Hisenda Pública de la Generalitat Valenciana, vista la proposta del director general d'Ordenació i Centres Docents, de data 21 de juny de 2012, i de conformitat amb esta,
ORDENE
Primer. Objecte
1. L'objecte de la present orde és, d'una banda, regular en l'annex I les bases de la convocatòria d'ajudes per a l'adquisició de llibres de text i de material didàctic i informàtic, de l'alumnat d'Educació Primària, Educació Secundària Obligatòria i de les unitats d'educació especial, escolaritzat en els centres públics o en els centres privats concertats de la Comunitat Valenciana en el curs 2012-2013 i, d'altra banda, regular en l'annex II les bases per a determinar la dotació econòmica dels centres d'educació especial de titularitat de corporacions locals i privats concertats i dels centres d'acció educativa singular privats concertats per a l'adquisició dels dits materials.
2. De conformitat amb les bases de l'annex I, les ajudes es concediran als alumnes en règim de concurrència competitiva, de conformitat amb l'article 22, punt 1, de la Llei 38/2003, de 17 de novembre, General de Subvencions.
3. De conformitat amb les bases de l'annex II, els centres públics de titularitat de corporacions locals i privats concertats d'educació especial i d'acció educativa singular privats concertats, donades les característiques de l'alumnat matriculat en estos centres, les necessitats de llibres de text i de material didàctic e informàtic dels esmentats alumnes seran ateses a través d'una dotació econòmica que serà transferida al centre per a atendre les dites necessitats.
4. Els centres públics de titularitat de la Generalitat d'educació especial i d'acció educativa singular queden exclosos de participar en esta convocatòria. Les necessitats de llibres de text i material didàctic i informàtic del seu alumnat seran ateses a través dels gastos de funcionament dels centres.
Segon. Crèdit disponible
1. El crèdit màxim per al finançament d'esta orde serà de 57.823.148 euros, amb càrrec a la línia de subvenció T0067000, del capítol IV, de la secció, servici, centre gestor i programa 51.86.47.000.81, de la Llei 10/2011, de 27 de desembre, de Pressupostos de la Generalitat per a l'exercici 2012 (DOCV núm. 6.682, de 30 de desembre).
2. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a), punt quart del Reglament de la Llei General de Subvencions.
Tercer. Import individual de l'ajuda
La quantia individual de l'ajuda per a l'adquisició de llibres de text i de material didàctic i informàtic per a l'alumnat que participa en esta convocatòria serà com a màxim de 125 euros.
Quart
La present convocatòria, de conformitat amb l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5.596, d'11 de setembre), està exempta de notificació a la Comissió Europea, perquè no li és aplicable l'article 107 del Tractat CE, en la mesura que no afecta els intercanvis comercials entre els estats membres.
Quint
Als beneficiaris d'estes ajudes no els és aplicable el que preveu l'article 13.2 de la Llei General de Subvencions, en tant que sobre l'alumnat participant no concorren les circumstàncies previstes en el dit article.
DISPOSICIONES FINALS
Primera
Es delega en la Direcció General d'Ordenació i Centres Docents la facultat de concedir les ajudes per a l'adquisició de llibres de text i de material didàctic i informàtic i se l'autoritza perquè dicte les resolucions necessàries per a l'execució de la present orde. Així mateix, es delega en la Direcció General d'Ordenació i Centres Docents la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació de sol·licituds, de conformitat amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre), així com, excepcionalment, el termini de resolució de la present convocatòria, de conformitat amb l'article 42.6 de la dita llei, quan les circumstàncies ho aconsellen per a l'execució d'esta orde.
Segona
Esta orde produirà efectes a partir de l'endemà de ser publicada en el Diari Oficial de la Comunitat Valenciana.
Respecte als sol·licitants que participen en la fase B d'esta convocatòria, produirà efectes a partir del primer dia del període de matrícula per al curs 2012-2013, segons el que s'establisca en el calendari escolar.
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la jurisdicció contenciosa administrativa, contra esta orde, que posa fi a la via administrativa, es podrà interposar potestativament un recurs de reposició o bé plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'haurà d'interposar davant de la consellera d'Educació, Formació i Ocupació en el termini d'un mes, a comptar de l'endemà de la publicació en el DOCV.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació en el DOCV.
València, 22 de juny de 2012
La consellera d'Educació, Formació i Ocupació,
MARÍA JOSÉ CATALÁ VERDET
ANNEX I
Bases de la convocatòria d'ajudes per a l'adquisició de llibres de text i de material didàctic i informàtic a l'alumnat d'Educació Primària, Educació Secundària Obligatòria i de les unitats d'educació especial, escolaritzat en un centre públic o en un centre privat concertat de la Comunitat Valenciana per al curs 2012-2013.
Base 1. Objecte i estudis per als quals es convoca l'ajuda
1. L'objecte de la convocatòria és la concessió d'ajudes per a l'adquisició de llibres de text, material didàctic i informàtic.
2. Podran sol·licitar l'ajuda els pares o tutors legals de l'alumnat que realitze els estudis d'Educació Primària, Educació Secundària Obligatòria i educació especial en centres públics i privats concertats de la Comunitat Valenciana en el curs 2012-2013.
3. L'alumnat que no promocione de curs no tindrà dret a l'ajuda prevista en esta convocatòria.
Base 2. Beneficiaris de l'ajuda en atenció a determinades situacions sociofamilars
Amb independència del nivell de renda familiar, seran beneficiaris de l'ajuda per a l'adquisició de llibres de text i de material didàctic i informàtic, per al curs 2012-2013:
a) L'alumnat pertanyent a una unitat familiar en què algun dels seus membres tinga la condició de víctima de violència de gènere o víctima de terrorisme.
b) L'alumnat que tinga la condició d'orfe absolut o es trobe en situació d'acolliment, ja siga en residència o familiar.
c) L'alumnat que ha obtingut el premi extraordinari al rendiment acadèmic en el tram obligatori en el curs 2010-2011, que es consultarà directament amb l'organisme convocant del dit premi.
d) L'alumnat membre d'una família educadora que aculla menors en situació d'acolliment familiar simple o permanent.
Base 3. Llindars de renda familiar
Podrà participar en esta convocatòria l'alumnat la renda familiar anual de 2011 del qual no supere els mòduls econòmics següents (en euros), amb les excepcions esmentades en la base segona:
Famílies de dos membres: 24.089,00
Famílies de tres membres: 32.697,00
Famílies de quatre membres: 38.831,00
Famílies de cinc membres: 43.402,00
Famílies de sis membres: 46.853,00
Famílies de set membres: 50.267,00
Famílies de huit membres: 53.665,00
A partir de l'octau membre s'afegiran 3.391 euros a la renda de la unitat familiar per cada nou membre computable.
Base 4. Membres computables de la unitat familiar
Per a esta convocatòria, es consideren membres de la unitat familiar:
a) L'alumne, el pare, la mare i els germans menors de 18 anys i també els majors d'esta edat i menors de 26 anys i els majors de 26 anys quan es tracte de persones amb discapacitat física, psíquica o sensorial superior al 33%, que convisquen en el mateix domicili, sempre que no perceben cap tipus d'ingressos. També es considerarà membre de la unitat familiar el fill concebut i no nascut des del moment de la fecundació, d'acord amb el que establix la Llei 6/2009, de 30 de juny, de la Generalitat, de Protecció a la Maternitat (DOCV núm. 6049, de 3 de juliol).
b) En cas de separació o divorci dels pares, no es considerarà membre computable el pare o la mare que no convisca en el mateix domicili amb l'alumne.
c) En cas de viudetat, divorci o separació, el nou cònjuge, o la persona amb qui convisca en anàloga relació, encara que no es trobe legalitzada la seua situació com a parella de fet, també es considerarà membre de la unitat familiar, sempre que convisca amb l'alumne.
Base 5. Determinació de la renda familiar
1. La renda familiar als efectes de l'ajuda s'ha d'obtindre per agregació de les rendes de l'exercici 2011 de les persones que componguen la unitat familiar.
En el cas de família monoparental, es tindrà en compte la renda del pare o de la mare que convisca amb l'alumne.
En el cas que el pare o la mare s'hagen casat novament, o convisca en anàloga relació amb una altra persona, encara que no es trobe legalitzada la seua situació com a parella de fet, també es computaran les rendes del nou cònjuge o persona unida per anàloga relació, sempre que convisca amb l'alumne.
En el cas que el pare i la mare es troben, en el moment de presentar la sol·licitud, en situació de desocupació amb prestació o subsidi, la renda serà també la de 2011.
2. La no-presentació de la declaració de l'Impost sobre la Renda de les Persones Físiques, per part dels membres de la unitat familiar que es troben obligats segons la legislació vigent, serà motiu de denegació de l'ajuda, en el cas de no corregir esta circumstància en la fase d'esmena.
3. Per renda familiar anual, als efectes de l'obtenció de l'ajuda, es considerarà el següent:
Per a les persones que presenten declaració de l'Impost sobre la Renda de les Persones Físiques, caldrà ajustar-se a la part general de la base imposable, a la qual s'haurà de sumar la base imposable de l'estalvi (caselles 455 + 465 dels models de declaració de la renda de l'exercici 2011).
Quan algun dels membres de la unitat familiar la renda de la qual és computable perceba ingressos subjectes a IRPF però no tinga obligació de presentar declaració, serà la informació facilitada per l'AEAT sobre els dits ingressos o imputacions íntegres la que constituirà la renda familiar o part d'esta. En este cas la renda computable serà la suma dels ingressos íntegres obtinguts, minorats en una quantia de 4.080 euros, sobre les dades facilitades per l'Agència Tributària.
Amb relació a les persones que tinguen ingressos no subjectes a IRPF (pensions públiques exemptes), així com ingressos subjectes a IRPF, la renda familiar serà la suma dels dos.
Quan els ingressos de la unitat familiar, en el moment de presentar la sol·licitud, siguen 0 euros, s'aportarà un informe dels servicis socials en què es faça constar la situació de necessitat econòmica i, en cas que no siga possible, de la direcció del centre, si és coneixedora de la seua situació econòmica.
Una vegada calculada la dita quantia, en el cas que un o més d'un membre de la unitat familiar certifique la seua condició de discapacitat superior al 33%, es minorarà en 5.000 euros la renda de la unitat familiar.
En el cas que l'alumne forme part d'una família nombrosa, oficialment reconeguda amb títol o carnet de família nombrosa en vigor durant el període de sol·licitud d'estes ajudes o amb justificant d'haver-lo sol·licitat, la renda de la unitat familiar, segons el càlcul indicat anteriorment, es minorarà en 3.000 euros per a famílies nombroses de caràcter general i en 5.000 euros per a famílies nombroses de caràcter especial.
En tot cas, el resultat de la diferència entre els ingressos i les minoracions corresponents no podrà ser negatiu.
4. La presentació de la sol·licitud de l'ajuda de llibres degudament firmada implicarà que el pare i la mare o el nou cònjuge o la persona unida per anàloga relació autoritzen la Conselleria d'Educació, Formació i Ocupació a obtindre les dades necessàries per a determinar la renda, als efectes de la mencionada ajuda, per mitjà de l'Agència Estatal d'Administració Tributària.
5. En cas d'haver presentat una declaració de renda complementària, apareixerà exclosa en les llistes provisionals per este motiu. Serà necessari que la persona interessada sol·licite a l'AEAT un certificat d'ingressos anuals de 2011, on conste la suma de les quanties declarades, i que el presente en el termini de l'esmena de la sol·licitud i aportació de la documentació.
Base 6. Criteris d'adjudicació de l'ajuda
1. Seran beneficiaris del 100% de la quantia de l'ajuda per a l'adquisició de llibres de text i de material didàctic i informàtic:
a) L'alumnat pertanyent a una unitat familiar en què algun dels seus membres tinga la condició de víctima de violència de gènere.
b) L'alumnat pertanyent a una unitat familiar en què algun dels seus membres tinga la condició de una família víctima de terrorisme.
c) L'alumnat que tinga la condició d'orfe absolut o es trobe en situació d'acolliment, ja siga en residència o familiar.
d) L'alumnat que ha obtingut el premi extraordinari al rendiment en el tram obligatori en el curs 2010-2011.
e) L'alumnat membre d'una família educadora que aculla menors en situació d'acolliment familiar simple o permanent.
f) L'alumnat escolaritzat en una unitat d'educació especial en centres ordinaris.
2. La resta de les ajudes s'adjudicaran seguint els criteris de renda i les circumstàncies específiques de les famílies en l'orde de preferència següent i fins on ho permeta el crèdit destinat a la convocatòria.
Alumnat la renda del qual per capita es trobe en els intervals que s'indiquen a continuació:
- Fins a 5.591 € percebrà el 100% de la quantia de l'ajuda.
- Més de 5.591 € i fins a 7.455 € percebrà el 70% de la quantia de l'ajuda.
- Més de 7.455 € percebrà el 40% de l'ajuda.
Dins de cada interval de renda per capita, les sol·licituds s'ordenaran amb els criteris de preferència següents, tenint en compte les situacions específiques de la família:
1r. Sol·licitud en què algun membre de la família es trobe afectat de discapacitat legalment qualificada (superior al 33%).
2r. Sol·licitud en què l'alumne és membre d'una família nombrosa.
3t. Pertànyer a una unitat familiar monoparental.
4t. Després d'aplicar estos criteris de preferència, dins de cada interval de renda, les sol·licituds s'ordenaran de menor a major import de la renda per capita anual de la unitat familiar.
3. Si aplicats els anteriors criteris hi ha empat en la renda, es concedirà l'ajuda a la sol·licitud corresponent a l'alumne que es trobe estudiant un curs superior. Si l'empat continua, es concedirà l'ajuda al sol·licitant que haja nascut abans. Si, així i tot, l'empat és irresoluble, es passarà al sorteig de l'ajuda entre les sol·licituds empatades.
Una vegada esgotat el crèdit disponible, la resta de sol·licituds tindrà la condició de denegades.
Base 7. Comissió avaluadora
1. Es crea una comissió avaluadora, que efectuarà la valoració de les sol·licituds presentades d'acord amb els criteris fixats en les bases d'esta convocatòria i que estarà formada pels membres següents:
- La cap del Servici de Títols, Beques i Ajudes a l'Estudi, a la qual correspondrà la presidència.
- Un representant de la Mesa de Pares, elegit entre els seus membres i designat per les confederacions de federacions d'associacions de pares i mares d'alumnes més representatives de la Comunitat Valenciana.
- Un representant de la Mesa d'Alumnes elegit entre els seus membres i designat per les confederacions de federacions d'alumnes legalment constituïdes més representatives de la Comunitat Valenciana.
- Un inspector nomenat per l'inspector general d'Educació.
- Un director d'un centre docent nomenat pel director general d'Ordenació i Centres Docents.
- Els caps de la Secció de Centres de les direccions territorials d'Educació, Formació i Treball.
- Un funcionari de la Direcció General d'Ordenació i Centres Docents, que exercirà les funcions de secretari.
En cas d'absència del president o del secretari, serà substituït per un funcionari de la Direcció General d'Ordenació i Centres Docents. En cas d'absència d'algun cap de secció de Centres de les direccions territorials d'Educació, Formació i Treball, podrà ser substituït per la persona que designe el director territorial corresponent.
El funcionament d'este òrgan s'ajustarà al que disposen les normes que hi conté a este efecte el capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Base 8. Sol·licitud
1. El model de sol·licitud figura com a annex III d'esta orde. La dita sol·licitud podrà ser omplida en l'imprés que es descarregarà des de la pàgina web: . També podrà utilitzar una còpia del model publicat en esta orde com a annex III. Els centres també podran descarregar-la des de les aplicacions ITACA i GESCEN.
Este model de sol·licitud és únic i s'utilitzarà també en les convocatòries d'ajudes de menjador o de transport.
En el cas que alumnes que formen part de la mateixa unitat familiar estiguen escolaritzats en el curs 2012-2013 en un únic centre, es presentarà una única sol·licitud; si estan escolaritzats en uns quants centres, es presentarà una sol·licitud per cada centre.
En el supòsit que en una mateixa unitat familiar convisca un alumne la situació del qual siga d'acollida, i un altre alumne, la situació del qual siga la de ser membre de família acollidora, haurà de presentar una sol·licitud per cada un d'ells.
Els equips directius dels centres receptors de sol·licituds han de comprovar que la sol·licitud estiga correctament omplida i firmada pel pare i la mare o nou cònjuge o persona unida per anàloga relació, sempre que convisca amb l'alumne, i que presenta la documentació requerida.
En el moment que la persona interessada entregue la sol·licitud i la còpia, el centre escolar segellarà ambdós exemplars i escriurà la data d'entrada en l'espai reservat, i el centre es quedarà l'original i la documentació que l'acompanya i entregarà la còpia segellada a l'interessat.
Excepcionalment i per a alguns alumnes en situació socioeconòmica molt desfavorable, el director del centre podrà presentar la sol·licitud amb les dades de l'alumne. En este cas adjuntarà a la sol·licitud, que arxivarà el centre, un informe en què es faça constar la dita motivació, i haurà d'indicar el compte corrent del centre com a destinatari de l'ajuda. Una vegada rebuda l'ajuda, el director del centre entregarà els llibres de text a l'alumne.
2. Els sol·licitants podran autoritzar la direcció del centre en què s'haja matriculat l'alumne perquè este perceba l'ajuda a través del compte corrent del dit centre. Per a això, el centre omplirà, en l'espai reservat de la sol·licitud, el seu número de compte corrent, en el qual es realitzarà la transferència de l'ajuda. L'autorització es reflectirà expressament en la sol·licitud.
A partir de l'endemà de l'ingrés de les ajudes en el compte corrent del centre, la direcció comunicarà al pare, la mare o tutor/a de l'alumnat beneficiari que pot dirigir-se a la secretaria del centre perquè el director o secretari els faça entrega de l'ajuda, en efectiu, per mitjà de taló bancari emés pel centre o en llibres pel valor de l'ajuda percebuda. El perceptor, una vegada identificat el parentiu o relació amb l'alumne beneficiari firmarà la conformitat de recepció de l'ajuda.
Quan la transferència es realitze en el compte corrent del centre docent on l'alumne es trobe matriculat, serà necessari que el secretari del dit centre certifique que ha destinat l'import íntegre de les ajudes als beneficiaris destinataris d'estes per a la finalitat establida en la present convocatòria, d'acord amb el model que es facilitarà.
3. Autorització per a obtindre dades a través de l'Administració
3.1 Els membres de la unitat familiar, per mitjà de la seua firma en l'imprés de sol·licitud, autoritzen la Conselleria d'Educació, Formació i Ocupació a obtindre la informació econòmica necessària per a participar en esta convocatòria. La dita informació és facilitada per l'Agència Estatal de l'Administració Tributària a la Conselleria d'Educació, Formació i Ocupació per mitjans telemàtics.
3.2 Així mateix, els membres computables de la família autoritzen amb la seua firma la Conselleria d'Educació, Formació i Ocupació a obtindre, a través de les administracions corresponents, les dades necessàries per a la verificació de les seues dades personals en el Sistema de Verificació de Dades de Residència i Identitat.
4. Autorització per a la utilització de dades personals
Una vegada omplida i presentada la sol·licitud, les persones firmants autoritzen la Conselleria d'Educació, Formació i Ocupació a la inclusió de les seues dades personals arreplegades al llarg del procediment en un fitxer informatitzat, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el Reglament de desplegament de la mencionada Llei Orgànica i, d'acord també amb el Decret 96/1998, de 6 de juliol (DOCV núm. 3291, de 22 de juliol), del Consell, pel qual es regulen l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'Administració de la Generalitat Valenciana.
Base 9. Documentació
La documentació que, si és el cas, s'ha d'adjuntar a la sol·licitud, es presentarà una única vegada per centre, encara que l'interessat haja sol·licitat a més les ajudes de menjador o de transport.
Els sol·licitants presentaran la documentació que es detalla per a acreditar les situacions al·legades en la sol·licitud, llevat que es trobe en poder del centre (situacions que s'han de donar en el moment de presentar les sol·licituds):
1. Documentació acreditativa de les situacions sociofamiliars:
a) Nombre de membres de la unitat familiar:
- Llibre de família o certificat del Registre Civil.
b) Fill concebut però no nascut:
- Certificat mèdic acreditatiu de l'embaràs expedit pel metge col·legiat del centre públic de salut que correspon a la dona gestant, i si no és legalment possible esta opció, pel metge col·legiat de la mutualitat professional corresponent, en el qual faça constar l'estat i la setmana de gestació de la dona. En este últim cas, s'adjuntarà una declaració responsable de la interessada indicant la impossibilitat legal d'obtindre el certificat del metge del centre públic de salut i el motiu d'esta.
c) Condició d'orfandat absoluta:
- Llibre de família o certificat del Registre Civil.
d) Condició d'acollida, simple o permanent, d'un menor, o membre de família d'acolliment familiar:
- Resolució administrativa dels servicis territorials de la conselleria competent en matèria de benestar social o la resolució judicial per la qual es conferix la guarda del menor.
e) Discapacitats físiques, psíquiques o sensorials de l'alumne/a, pares o germans:
- Qualificació oficial de discapacitat o bé targeta acreditativa de la condició de persona amb discapacitat (superior al 33%), expedida per la conselleria competent en matèria de benestar social, a través dels centres de diagnòstic de discapacitats.
f) Situació de desocupació o desocupació laboral sense prestació o subsidi del pare i de la mare:
- Certificat actualitzat de la vida laboral del pare i de la mare expedits per la Tresoreria General de la Seguretat Social.
- Certificat del Servici Públic d'Ocupació Estatal (INEM) de no percebre en l'actualitat prestacions o subsidis per desocupació.
g) Condició de membre de família nombrosa de qualsevol categoria:
- Títol o carnet de família nombrosa en vigor durant el període de sol·licitud d'estes ajudes o amb justificant d'haver-lo sol·licitat. Es considerarà també família nombrosa si sumats els fills nascuts i els que es troben en estat de gestació reunixen les condicions establides per a tindre esta condició. En este cas haurà d'aportar el llibre de família i el certificat mèdic a què es referix la lletra b).
h) Membre d'una unitat familiar monoparental:
- Llibre de família o qualsevol dels documents següents: certificat del Registre Civil, sentència judicial ferma de separació matrimonial, interlocutòria judicial de mesures provisional o certificat d'empadronament expedit per l'ajuntament.
i) Formar part d'una família en què algun dels seus membres haja sigut víctima del terrorisme o violència de gènere:
- Còpia compulsada de la corresponent resolució del Ministeri de l'Interior.
- Orde de protecció a favor de la víctima o, si és el cas, sentència definitiva condemnatòria pels fets constitutius de violència de gènere, en la qual s'acorden mesures de protecció a favor de la víctima que estiguen vigents durant la tramitació de l'ajuda. Excepcionalment serà títol d'acreditació d'esta situació l'informe del Ministeri Fiscal que indique l'existència d'indicis que la persona demandant és víctima de violència de gènere fins que es dicte l'orde de protecció.
2. A més s'ha de presentar, si el centre no posseïx la documentació o esta ha variat:
a) Fotocòpia del document identificatiu del titular del compte bancari:
\* NIF/NIE de l'alumne sol·licitant que ha de ser titular del compte corrent, o NIF provisional expedit per l'Agència Estatal de l'Administració Tributària.
\* CIF del centre, si és el cas.
b) Document facilitat per l'entitat bancària on conste el codi compte client, que conté els codis que identifiquen el banc, l'oficina, el dígit de control i el número de compte en què haja de ser abonat l'import de l'ajuda.
Base 10. Lloc i terminis de presentació de sol·licituds
1. Lloc de presentació
Les sol·licituds i la documentació acreditativa pertinent que s'especifica en la bases 8 i 9, respectivament, han de presentar-se, de manera preferent, en la secretaria del centre docent on s'haja matriculat l'alumne per al curs 2012-2013. Si això no és possible, en els llocs previstos en l'article 38 de la Llei 30/1992, de 26 de novembre (BOE del 27 de novembre), de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener, atenent el següent:
2. Terminis de presentació
a) Fase A
El termini de presentació de les sol·licituds serà a partir de l'endemà de ser publicada en el DOCV fins al dia 25 de juliol de 2012. En esta fase poden participar l'alumnat dels centres públics o privats concertats que en el curs 2012-2013 haja de realitzar els estudis següents:
- Educació Primària.
- Educació Secundària Obligatòria, sempre que haja promocionat de curs.
- Alumnat escolaritzat en unitats d'educació especial en un centre ordinari.
b) Fase B
El termini de presentació de les sol·licituds serà del dia 3 al 14 de setembre de 2012. En esta fase pot participar:
- L'alumnat que es matricule per primera vegada en un centre docent públic o privat concertat de la Comunitat Valenciana el curs 2012-2013 en Educació Primària, Educació Secundària Obligatòria i en centres amb unitats d'educació especial.
- L'alumnat d'Educació Secundària Obligatòria que haja superat els exàmens extraordinaris de setembre i, per tant, promocione al següent curs d'ESO.
c) Fase C
Únicament amb caràcter extraordinari, per a resoldre situacions de necessitat econòmica dels alumnes que s'han incorporat als centres després de l'inici de curs, des del 15 de setembre i abans del 20 de novembre de 2012, s'obri la possibilitat de sol·licitar esta ajuda, sempre que les disponibilitats pressupostàries ho permeten. L'imprés de sol·licitud ha de ser el mateix i anar acompanyat, necessàriament, d'un informe del director del centre o dels servicis socials de l'ajuntament en què es faça constar la situació de necessitat econòmica i, d'una certificació del secretari del centre on es faça constar el motiu i el dia de la inscripció de l'alumne. Tant l'informe com la certificació quedaran arxivats en el centre. La transferència de l'ajuda es realitzarà al compte corrent del centre i es notificarà la resolució al centre perquè en prenga coneixement. En este cas, ha de tenir-se en compte el que establix el punt 2 de la base 8.
Base 11. Tramitació de les sol·licituds
1. El centre actualitzarà en les seues bases de dades totes aquelles dades que hagen variat amb relació a les que consten en la sol·licitud de l'alumne.
2. Per a la tramitació de les sol·licituds, els centres educatius incorporaran totes les dades que s'hi hagen arreplegat a través del programa informàtic que la Conselleria d'Educació, Formació i Ocupació determine a este efecte. En este sentit, si un centre ja té incorporats els estudis per als quals se sol·licita l'ajuda en el sistema ITACA, gravaran i enviaran les sol·licituds a través d'este sistema; si encara no s'han incorporat, es crearà el fitxer amb les sol·licituds de les ajudes a través del sistema GESCEN i l'enviaran a través de la pàgina web: .
Base 12. Actuació del consell escolar
Transcorregut el termini de presentació de sol·licituds, tant en la fase A com en la fase B, el consell escolar del centre es reunirà de manera extraordinària, amb la reserva que siga necessària per a garantir el dret a la intimitat dels sol·licitants, tal com s'arreplega en l'apartat 4 de la base 8, per a comprovar la veracitat i exactitud de les dades de les sol·licituds segons la documentació acreditativa pertinent, i elaborar el certificat amb la relació dels sol·licitants de l'ajuda, que serà firmat pel director del centre com a president del consell escolar.
Una còpia del certificat, les sol·licituds originals i la documentació que les acompanya quedaran arxivades en el centre.
L'original del certificat, junt amb la relació dels sol·licitants, es remetrà a la Direcció Territorial d'Educació, Formació i Treball corresponent. Les dades certificades han de coincidir amb les enviades telemàticament, ja siga a través d'ITACA o de GESCEN.
Base 13. Enviament telemàtic de les sol·licituds per part dels centres
1) Fase A
L'enviament telemàtic de les sol·licituds per part dels centres, tant dels gravats en ITACA com dels gravats en GESCEN, es realitzarà del 26 al 31 de juliol de 2012.
2) Fase B
L'enviament telemàtic de les sol·licituds per part dels centres, tant els gravats a ITACA com els gravats en GESCEN es realitzarà del 17 al 21 de setembre de 2012.
3) Fase C
El centre ha d'enviar telemàticament les sol·licituds d'ajuda dels alumnes que puguen acollir-se a esta fase, tot just siguen presentades en el centre. Només s'enviaran aquelles sol·licituds que complisquen els dos requisits indicats en l'apartat c) del punt 2 de la base 10, és a dir, per a resoldre situacions de necessitat econòmica i que s'hagen incorporat després de l'inici de curs. L'últim dia per a l'enviament telemàtic serà el 20 de novembre de 2012.
Base 14. Esmena i millora de la sol·licitud
1. Llista provisional
Una vegada realitzat el procés de gestió informàtic de totes les sol·licituds per a l'adquisició de llibres de text i de material didàctic i informàtic presentades, es guardarà en una base de dades centralitzada en la Direcció General d'Ordenació i Centres Docents, i es confeccionarà una llista provisional de sol·licituds admeses que reunisquen tots els requisits i una altra de sol·licituds a esmenar errors o a aportar documentació, de manera diferenciada per a cada una de les fases A i B. La direcció del centre exposarà estes llistes provisionals en els taulers d'anuncis, i ho comunicarà a tota la comunitat educativa. També s'exposaran en la pàgina web de la Conselleria d'Educació, Formació i Ocupació: .
2. Esmena, millora de les sol·licituds i aportació de documents per part dels interessats
En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les persones interessades, a la vista de les llistes provisionals, podran esmenar les sol·licituds o presentar la documentació necessària per a millorar-la, preferentment en la secretaria del centre escolar en què estudie l'alumne o en els llocs previstos en l'article 38 de la Llei 30/1992, de Règim Jurídic de les Administracions Públiques i del Procediment Administratiu Comú, en el termini de 10 dies hàbils a comptar de l'endemà de la data d'exposició pública en el tauler d'anuncis del centre. Si no ho fa, es considerarà que desistix de la seua petició. En este cas, la Direcció General d'Ordenació i Centres Docents declararà l'esmentat desistiment en la resolució de la convocatòria.
3. Gravació o presentació per part dels centres de les esmenes o correccions de les sol·licituds
Tal com s'indica en la base 11 de tramitació de les sol·licituds, els centres realitzaran la gravació de les dites esmenes o correccions en l'aplicació informàtica (ja siga ITACA o GESCEN) que en eixe moment tinguen incorporats els estudis. Si les sol·licituds es van enviar a través de GESCEN i encara no s'ha realitzat la corresponent migració de dades a ITACA, les dites correccions o esmenes es realitzaran a través de GESCEN, i es generarà un fitxer que s'enviarà a través de la pàgina web .
La documentació que presente l'alumnat, que corregisca o esmene la sol·licitud, es gravarà igualment, tal com s'ha indicat en el paràgraf anterior.
4. Tant el procés d'esmena com de la seua gravació, així com les dates per a la seua realització, s'indicaran en el manual de procediment de les llistes provisionals, que es publicarà en la pàgina web .
Base 15. Alumnat que no promociona
D'acord amb la base 1 d'esta convocatòria l'alumnat que no promocione de curs no tindrà dret a l'ajuda per a l'adquisició de llibres de text i de material didàctic i informàtic.
Base 16. Resolució de la convocatòria
1. Una vegada presentades les sol·licituds en les fases A i B, exposades les llistes provisionals i realitzades les corresponents millores, correccions o esmenes de les sol·licituds, la comissió avaluadora determinarà que no han de ser tinguts en compte altres fets, ni altres al·legacions i proves que les ja adduïdes per les persones interessades. Per tant, de conformitat amb l'article 24, punt 4, de la Llei General de Subvencions, la dita comissió formularà la proposta de concessió i denegació de les ajudes. El Servici de Títols, Beques i Ajudes a l'Estudi, que actuarà com a òrgan instructor del procediment, vista l'esmentada proposta, emetrà un informe de conformitat i ho elevarà al director general d'Ordenació i Centres Docents perquè resolga.
2. El director general d'Ordenació i Centres Docents dictarà la resolució corresponent a l'alumnat beneficiari i no beneficiari, així com els imports exactes de les ajudes que s'indiquen en esta convocatòria.
3. En la fase C no es reunirà la comissió avaluadora per a valorar les sol·licituds, segons el que establix l'article 22.2 de la Llei 38/2003, General de Subvencions, de 17 de novembre. El director general d'Ordenació i Centres Docents resoldrà, i concedirà o denegarà, les sol·licituds d'esta fase.
4. Les resolucions corresponents es publicaran en el Diari Oficial de la Comunitat Valenciana. Així mateix, les dites resolucions i les llistes definitives de l'alumnat beneficiari i no beneficiari es publicaran en els taulers d'anuncis dels centres docents, en la pàgina web de la Conselleria d'Educació, Formació i Ocupació, , i, per orde alfabètic, en les direccions territorials d'Educació, Formació i Treball.
5. El termini màxim per a resoldre i publicar les resolucions serà de 6 mesos, a comptar de l'endemà de la finalització del termini de presentació de les sol·licituds de les fases A i B.
6. L'efecte que produirà el silenci administratiu, si transcorre el termini sense que es dicte i publique la resolució corresponent, serà desestimatòria de la sol·licitud d'ajuda, d'acord amb l'article 25.5 de la Llei 38/2003, de 17 de novembre, General de Subvencions, sense perjuí de l'obligació legal de l'Administració de resoldre, de conformitat amb l'article 42 de la Llei 30/1992, de 26 de novembre.
Base 17. Modificació de la resolució
La Direcció General d'Ordenació i Centres Docents podrà modificar la resolució de les ajudes com a conseqüència de l'alteració de les condicions tingudes en compte per a la concessió de l'ajuda o per a corregir errors materials produïts en les sol·licituds de les persones interessades o en el procés de tramitació de la convocatòria, de conformitat amb l'article 17 lletra l) de la Llei General de Subvencions.
Base 18. Obligacions dels beneficiaris
Els beneficiaris estan obligats a destinar l'ajuda concedida a la compra dels llibres de text i de material didàctic i informàtic del curs o nivell d'estudis que hagen de realitzar durant el curs 2012-2013.
Base 19. Compatibilitats
Són compatibles les ajudes concedides per altres administracions públiques o entitats privades per a l'adquisició de llibres de text i de material didàctic i informàtic, d'acord amb l'article 19.2 i 3 de la Llei General de Subvencions, sempre que la suma no supere el cost dels llibres de text i de material didàctic i informàtic necessari per al curs.
Base 20. Reintegrament de l'ajuda
Es procedirà al reintegrament de la quantitat percebuda i a l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb les causes previstes en l'article 37 de la Llei 38/2003, de 17 de novembre, General de Subvencions.
El procediment de reintegrament de la quantitat indegudament percebuda l'iniciarà la Direcció General d'Ordenació i Centres Docents, que notificarà a l'interessat l'import que ha de ser tornat a la Generalitat, l'obligació que ha resultat incomplida i la motivació que justifica el reintegrament. Este procediment garantirà l'audiència a la persona interessada, abans de l'elaboració de la resolució definitiva, que també serà notificada a la persona interessada.
Base 21. Procediment de pagament de les ajudes
El procediment ordinari de pagament de les ajudes previst en la present orde es realitzarà per mitjà de transferència per l'import de l'ajuda al compte corrent que figure en l'imprés de sol·licitud de l'alumne que resulte beneficiari en la resolució corresponent.
ANNEX II
Bases per a determinar la dotació econòmica dels centres d'educació especial públics de titularitat de les corporacions locals i privats concertats d'educació especial i centres d'acció educativa singular privats concertats per a l'adquisició de llibres de text i de material didàctic i informàtic durant el curs 2012/2013
Base 1. Centres d'educació especial públics de titularitat de les corporacions locals i privats concertats d'educació especial
1. Estos centres donades les característiques del seu alumnat, les necessitats llibres de text i de material didàctic i informàtic dels esmentats alumnes seran ateses a través d'una dotació econòmica que serà transferida al centre per a atendre les dites necessitats.
Els llibres de text i el material didàctic i informàtic adquirit constituiran en els centres un fons de llibres.
2. Procediment.
Una vegada finalitzat el termini de matrícula de juny, tant els centres públics de titularitat de les corporacions locals com privats concertats generaran, a través del programa GESCEN, un fitxer amb l'alumnat matriculat en el centre en el curs 2012-2013, que enviaran durant el període comprés entre el 2 i el 6 de juliol de 2012 a través de la pàgina web .
Durant este mateix període també hauran de remetre a la Direcció General d'Ordenació i Centres Docents la sol·licitud que figura en l'annex IV acompanyada de la relació de l'alumnat matriculat, i les dades de la qual, que s'hi expressen, han de coincidir amb les enviades telemàticament.
3. Documentació a aportar.
Junt amb la sol·licitud indicada en l'apartat anterior, estos centres hauran d'aportar la documentació que acredite que estan al corrent en el compliment de les seues obligacions tributàries (amb l'Agència Tributària i amb la Hisenda Autonòmica Valenciana) i davant de la Seguretat Social per mitjà de certificació de les dites entitats. No serà necessari aportar estos certificats si s'autoritza la Conselleria d'Educació, Formació i Ocupació a verificar estes dades, per a la qual cosa marcarà l'opció corresponent de la sol·licitud.
També aportaran el model de domiciliació bancària actualitzat, que haurà d'anar acompanyat de l'escrit, segellat i firmat per l'entitat bancària, on figure el compte i el titular. El model de domiciliació bancària està disponible en la pàgina web: , o en l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat (DOCV núm. 6548, de 21 juny).
Estos requisits són indispensables per a la concessió i abonament de la dotació econòmica que li puga correspondre.
4. El director general d'Ordenació i Centres Docents dictarà la resolució corresponent i assignarà al centre una dotació econòmica, que correspondrà com a màxim al 100% de l'ajuda individual indicada en l'ordene tercer d'esta convocatòria multiplicat pel nombre d'alumnes matriculats en el curs 2012-2013.
5. La resolució corresponent es publicarà en el Diari Oficial de la Comunitat Valenciana, en el tauler d'anuncis dels centres docents participants, i en la pàgina web de la Conselleria d'Educació, Formació i Ocupació .
6. La dotació econòmica es transferirà al compte corrent designat pels centres, que s'abonarà, amb càrrec a la línia de subvenció T0067000, del capítol IV, de la secció, servici, centre gestor i programa 92.32.57.524.81, de la Llei 10/2011, de 27 de desembre, de Pressupostos de la Generalitat per a l'Exercici 2012.
7. La comissió econòmica del consell escolar del centre supervisarà la gestió econòmica de les dotacions rebudes de la Conselleria d'Educació, Formació i Ocupació per als gastos ocasionats pel material escolar, i el consell escolar remetrà al Servici de Títols, Beques i Ajudes a l'Estudi, en el mes de maig de 2013, el certificat, segons model de l'annex VI, del fet que la dotació econòmica atorgada al centre ha complit els objectius previstos per a esta.
8. Els centres han de conservar els documents justificatius de l'aplicació dels fons rebuts, incloent-hi els documents electrònics, mentres poden ser objecte de les actuacions de comprovació i control.
Base 2. Centres d'acció educativa singular (CAES) privats concertats
1. Ateses les característiques socioeconòmiques de les famílies de l'alumnat matriculat en estos centres, les necessitats de llibres de text i de material didàctic i informàtic dels esmentats alumnes seran ateses a través d'este procediment, per mitjà d'una transferència econòmica al centre.
Els llibres de text i el material didàctic i informàtic adquirit constituiran en els centres un fons de llibres.
2. Els centres d'acció educativa singular privats concertats hauran de remetre, del 2 al 6 de juliol de 2012, a la Direcció General d'Ordenació i Centres Docents, la sol·licitud que figura en l'annex V, en la qual ha d'indicar el nombre de l'alumnat matriculat en el curs 2012-2013 en Educació Primària, així com la previsió de l'alumnat d'Educació Secundària Obligatòria, que serà posteriorment contrastat amb la Inspecció Educativa. Igualment, haurà d'indicar la previsió que realitza el centre de l'import necessari per a cobrir les necessitats de l'alumnat del centre.
A la sol·licitud ha d'adjuntar-se, respecte a l'Educació Primària, una llista de l'alumnat matriculat, i respecte a l'Educació Secundària Obligatòria, una relació de l'alumnat que haja de continuar en el mateix centre o haja confirmat el lloc fins el 6 de juliol de 2012.
3. Amb relació a la documentació que s'adjunta a la sol·licitud, els centres CAES privats concertats seguiran el mateix procediment que l'establit en el punt 3 de la base 1 d'este annex.
4. El director general d'Ordenació i Centres Docents dictarà la resolució corresponent i assignarà al centre una dotació econòmica, que correspondrà com a màxim al 100% de l'ajuda individual indicada en l'ordene tercer d'esta convocatòria multiplicat pel nombre d'alumnes matriculats i previstos en el curs 2012-2013, o a l'import sol·licitat pel mateix centre, sempre que la seua quantia no excedisca l'import resultant anterior.
5. La resolució corresponent es publicarà en el Diari Oficial de la Comunitat Valenciana, en el tauler d'anuncis dels centres docents participants, i en la pàgina web de la Conselleria d'Educació, Formació i Ocupació .
6. La dotació econòmica es transferirà al compte corrent designat pels centres, que s'abonarà, amb càrrec a la línia de subvenció T0067000, del capítol IV, de la secció, servici, centre gestor i programa 47.28.15.054.17, de la Llei 10/2011, de 27 de desembre, de Pressupostos de la Generalitat per a l'exercici 2012.
7. La comissió econòmica del consell escolar del centre supervisarà la gestió econòmica de les dotacions rebudes de la Conselleria d'Educació, Formació i Ocupació per als gastos ocasionats pel material escolar, i el consell escolar remetrà al Servici de Títols, Beques i Ajudes a l'Estudi, en el mes de maig de 2013, el model de certificat de l'annex VI, i donarà conformitat que la dotació econòmica atorgada al centre ha complit els objectius previstos per esta.
8. Els centres han de conservar els documents justificatius de l'aplicació dels fons rebuts, incloent-hi els documents electrònics, mentres poden ser objecte de les actuacions de comprovació i control.